|  |
| --- |
| Til: AMU  Fra: Avdeling for organisasjon og personal |
| Sakstype: Diskusjonssak  Møtedato: 26.02.24  Notatdato: 12.02.24  Saksansvarlig: Gudleik Grimstad  Saksbehandler: Linn Grimstad-Nielsen |

Notat

**Årlig orientering om arbeidsmiljøkartlegging - 2023**

OPA redegjør årlig for gjennomføring av arbeidsmiljøkartlegginger ved UiO. ARK og PULS er to verktøy som benyttes i UiOs arbeid med utvikling av det psykososiale og organisatoriske arbeidsmiljøet.

I 2023 var det kun Universitetsbiblioteket som gjennomførte ARK. Ingen PULS-undersøkelser ble gjennomført.

I denne orienteringen vil vi også oppsummere arbeidet arbeidsutvalget for ARK har gjort i 2023. OPA ber samtidig om innspill til hvordan fremtidige årlige rapporteringer til AMU om arbeidsmiljøkartlegging bør skje.

**Om verktøyene ARK og PULS**

ARK er et helhetlig opplegg for gjennomføring av arbeidsmiljø- og arbeidsklimaundersøkelser som er laget av og for vår sektor. ARK brukes til å kartlegge viktige aspekter innen det psykososiale og organisatoriske arbeidsmiljøet og er både et lederverktøy, en medvirkningsarena og en forskningsdatabase. ARK består av flere deler: et spørreskjema, oppfølgingsmøter med tolkning av svarrapporter og formulering av tiltak, samt et evalueringsskjema. Spørreskjemaet er forskningsbasert og ARK bygger på anerkjent teori (Jobbkrav-ressurs modellen (Bakker, Demerouti, & Sanz-Vergel, 2014)). Ledere, verneombud og lokale ARK-koordinatorer får veiledning gjennom hele prosessen.

PULS er en kortfattet «her- og nå» undersøkelse som kartlegger noen vesentlige aspekter ved arbeidsmiljøet.

Undersøkelsen er utviklet i samarbeid med Moment. PULS er et supplement til ARK som kan benyttes ved behov i periodene mellom ARK-undersøkelsene. Undersøkelsen gir arbeidsgiver et konkret utgangspunkt for dialog med medarbeiderne om relevante utfordringer, nødvendige tiltak og gode grep for å sikre godt arbeidsmiljø. Leder og lokalt verneombud har viktige roller i forberedelse, gjennomføring og oppfølging av PULS, på samme måte som ved ARK.

**Status for ARK-gjennomføringer ved UiO for 2023**

Universitetsbiblioteket (UB) gjennomførte selve spørreundersøkelsen i januar 2023. UB hadde en høy svarprosent på 77,7%. Ledere, mellomledere og verneombud la ned en god innsats for å få flest mulig til å svare. Utover våren ble det gjennomført oppfølgings- og tiltaksmøter. Arbeidet med iverksetting av ulike tiltak er gjennomført i stor grad.

**Arbeidet med overgang fra sekvensiell til felles gjennomføring av ARK**

Arbeidsutvalget til ARK fikk i november 2022 i mandat å sørge for at planlegging, gjennomføring og koordinering av felles arbeidsmiljøkartlegginger skjer på en best mulig måte for hele organisasjonen. Dette skulle skje bl.a. ved å:

* Utarbeide en tidsplan, med tilhørende kommunikasjonsplan
* Kartlegge dagens situasjon
* Innhente erfaringer internt og eksternt
* Gjennomføre risikovurdering av de ulike fasene i prosessen
* Definere ressursbehov lokalt og sentralt og etablere en fast struktur for ARK-gjennomføringer. Dette inkluderer også opplæringsbehov

Arbeidsutvalget har gjennom hele 2023 møttes hver 14.dag og har hatt leveranser på alle de ovenstående punktene. Det viktigste som gjenstår i 2024 er å gjennomføre to fellessamlinger for ledere og verneombud og følge opp at tiltaksutvikling settes i gang. Deretter vil arbeidsutvalget gjennomføre en skriftlig evaluering av hele prosessen.

Arbeidsutvalget har rapportert til AMU og i linjen gjennom hele prosessen.

**Status fra arbeidsutvalget (per februar 2024)**

Høsten 2023 12.feb. -3.mars 2024 Mars 2024 Vår/høst 2024 Høsten 2024 -

I januar har ca. 500 ledere og verneombud deltatt i felles ARK-samlinger for ledere og verneombud. Der har det blitt gitt informasjon om spørreskjemaet og prosessen, og vi har jobbet sammen om å koble arbeidsmiljøutvikling tett på det faglige arbeidet i enhetene. For de som nylig har gjennomført en undersøkelse ble det også delt erfaringer på tvers. Lederne har frem mot undersøkelsen gjennomført informasjonsmøter med sine medarbeidere.

12.februar ble spørreundersøkelsen sendt ut til over 6700 ansatte. Det jobbes godt ute på enhetene med å få en god svarprosent for å skape et best mulig grunnlag for det videre arbeidet.

I slutten av mars vil rapportene fra undersøkelsen foreligge. I ARK-fellessamling 2 vil det bli en gjennomgang i hvordan lese og forstå rapportene og hvordan legge opp til møter som gir god medvirkning.

**Rapportering av ARK fremover**

Frem til i dag har OPA lagt frem en årlig orientering i AMU om gjennomførte arbeidsmiljøkartlegginger. Ved overgang til felles gjennomføring av ARK hvert tredje år, er det naturlig å se på om det fortsatt skal rapporteres på samme måte, eller om det år 1 bør legges vekt på selve gjennomføringen og resultatene av undersøkelsen, og deretter ha mer fokus på tiltak, gjennomføring og eventuelle effekter av tiltak i år 2 og 3.

OPA ber om innspill fra AMU på dette punktet. Det foreslås at arbeidsutvalget tar med seg innspillene og ser nærmere på hvordan årsrapportering til AMU kan skje.